PATVIRTINTA Molėtų rajono savivaldybės tarybos

2020 m. vasario 26 d. sprendimu Nr.B1-

MOLĖTŲ RAJONO SAVIVALDYBĖS METINIO KULTŪRINĖS VEIKLOS PLANO RENGIMO TVARKOS APRAŠAS

I SKYRIUS

BENDROSIOS NUOSTATOS

1. Molėtų rajono savivaldybės metinio kultūrinės veiklos plano rengimo tvarkos aprašas (toliau – Aprašas) nustato kultūrinių ir sportinių veiklų (toliau – kultūrinė veikla), kurios finansuojamos iš savivaldybės biudžeto, strategines krypčių įgyvendinimą: kultūrinių veiklų klasifikavimą, metinio kultūrinės veiklos plano (toliau – Metinis planas) rengimą, institucijų bendradarbiavimą, jų įgyvendinimo koordinavimą bei komunikacijos principus.
2. Aprašas parengtas, įgyvendinant Molėtų rajono savivaldybės strateginio veiklos plano 2020-2022 metams Kultūros, sporto ir jaunimo politikos plėtros ir bendruomeniškumo skatinimo programos 4 tikslo 3 uždavinio 7 priemonę „Rajono kultūrinės veiklos strateginių krypčių ir kasmetinio kultūrinės veiklos plano parengimas ir įgyvendinimas“.
3. Kultūrines veiklas rajone organizuoja Molėtų kultūros centras, Molėtų krašto muziejus, Molėtų viešoji biblioteka, Molėtų menų mokykla, Molėtų kūno kultūros ir sporto centras, kitos švietimo įstaigos, nevyriausybinės organizacijos.
4. Kultūrinė veikla seniūnijose organizuojama vadovaujantis Molėtų rajono kaimo kultūrinės veiklos modelio nuostatomis.

II SKYRIUS

TIKSLAS

1. Aprašo tikslas – efektyvinti kultūrinės veiklos organizavimą rajone, stiprinti tarpinstitucinį bendradarbiavimą, koncentruoti turimus išteklius, diegti inovatyvias kultūrinės veiklos formas, populiarinančias Molėtų rajoną kaip aktyvaus laisvalaikio ir žvaigždžių pažinimo centrą Lietuvoje.

III SKYRIUS

# UŽDAVINIAI

1. Aprašo uždaviniai:
   1. Užtikrinti veikiančių biudžetinių įstaigų ir kitų institucijų bendradarbiavimą, integruojantį jų veiklas ir išteklius.
   2. Kelti kultūros paslaugų kokybę, stiprinti tarpsritinį ir tarpinstitucinį bendradarbiavimą, išryškinti centrinius, rajoną reprezentuojančius kultūros įvykius ir veiklas.
   3. Tenkinti rajono bendruomenės kultūrinius, laisvalaikio ir socialinius poreikius, skatinti gyventojų ir asociacijų dalyvavimą šioje veikloje.
   4. Skleidžiant rajono kultūrinės veiklos žinias, populiarinti Molėtų kraštą Lietuvoje ir užsienyje, plėsti kultūrinių veiklų auditorijas.

IV SKYRIUS

# MOLĖTŲ KULTŪROS KLASTERIS

1. Rajono kultūrinėms veikloms koordinuoti formuojamas Molėtų kultūros klasteris (toliau – Klasteris). Jis įgyvendina kultūrinės veiklos tarpsritinius, tarpinstitucinius projektus.
2. Klasteris - tai bendradarbiavimo formatas, savanoriška santalka, sutelkianti partnerystei visas rajono kultūros įstaigas, Menų mokyklą, Kūno kultūros ir sporto centrą, Turizmo ir verslo informacijos centrą, savivaldybės administraciją, šioje srityje veikiančias nevyriausybines organizacijas. Klasterio kūrimąsi inicijuoja ir jo veiklą globoja Kultūros ir švietimo skyriaus vedėjas.
3. Metinio plano formavimą bei įgyvendinimą koordinuoja Klasteris. Klasteris susitaria dėl strateginių krypčių bei Metinio plano įgyvendinimo rodiklių, nuolat vykdo kultūrinės veiklos stebėseną, teikia rekomendacijas įstaigoms.

V SKYRIUS

# KULTŪRINIŲ VEIKLŲ KLASIFIKACIJA

1. Kultūrinės veiklos (projektai, šventės, renginiai, edukacinės programos, parodos, susitikimai, turnyrai, varžybos ir kt.) klasifikuojamos pagal jų tikslus, tradicijas bei rajono reprezentavimo galimybes.
2. Skiriami šie kultūrinių veiklų lygiai:
   1. A lygis - tai unikalios, Molėtų krašto savitumą populiarinančios veiklos;
   2. B lygis - tai reikšmingos veiklos, atskleidžiančios Molėtų krašto kultūrines, istorines tradicijas;
   3. C lygis - tai lokalios institucinės veiklos;
   4. D lygis - svarbiausios, išskirtinės veiklos seniūnijose;
   5. E lygis - kitų paslaugų teikėjų veiklos.

VI SKYRIUS

**PLANAVIMAS**

1. Kultūrinės veiklos planavimas yra dviejų lygių:

12.1. veikla planuojama įstaigoje;

12.2. sudaromas Metinis planas.

1. Kiekviena biudžetinė įstaigą savo kultūrinę veiklą planuoja rengdama ateinančių metų biudžeto projektą.
2. Įstaigos kultūrinės veiklos planą tvirtina ir jo įgyvendinimą užtikrina įstaigos vadovas teisės aktų nustatyta tvarka.
3. Metiniam planui įstaigų vadovai teikia A ir B lygio veiklas, savo iniciatyvas gali siūlyti ir ne savivaldybės įstaigos.
4. Metinio plano paskirtis – kooperuoti visų institucijų pastangas, organizuojant visai bendruomenei ir rajono lankytojams skirtą kultūrinę veiklą. Jame numatomos pagrindinės kultūrinės veiklos, peržengiančios vienos institucijos veiklos sritis, bei institucijų veiklos, svarbios bendruomenei ir krašto populiarinimui. Metiniame plane paprastai numatomos kultūrinės veiklos priemonės, atsakingi asmenys, partneriai, vieta ir data, lėšos.
5. Metinio plano sudarymo tvarka:

17.1. Iki lapkričio 1 dienos Klasteryje aptariamos kitų metų kultūrinės veiklos idėjos, sumanymai, projektai, aptariamos veiklų alternatyvos.

17.2. Įstaigų vadovai lapkričio 20 dienai Kultūros ir švietimo skyriaus vedėjui pateikia siūlomų veiklų aprašus (sumanymas, idėja, inovatyvumas, organizavimo vieta, laikas, siūlomos veiklos, partneriai, bendruomenės įtraukimas, lėšų poreikis).

17.3. Kultūros ir švietimo skyriaus vedėjas iki gruodžio 1 dienos organizuoja Metinio plano projekto aptarimą Klasteryje.

17.4. Metinio plano projektas pristatomas savivaldybės vadovų pasitarimui.

17.5. Iki gruodžio 15 dienos Metinį planą įsakymu patvirtina savivaldybės administracijos direktorius. Patvirtinus rajono metų biudžetą jis gali būti koreguojamas Kultūros ir švietimo skyriaus vedėjo iniciatyva.

VII SKYRIUS

**METINIO PLANO ĮGYVENDINIMAS**

1. Už konkrečias Metinio plano veiklas yra atsakingi kultūrinių veiklų iniciatoriai, jiems padeda kiti partneriai. Veiklų organizavimo funkcijų pasidalijimas yra aprašomas konkrečios kultūrinės veiklos įgyvendinimo apraše, kurį Klasteriui teikia veiklos iniciatoriai.
2. A lygio kultūrinių veiklų programos/scenarijai pateikiami ne vėliau kaip prieš 13 savaičių iki jų pradžios. B lygio - prieš 6 savaites. Už programų/scenarijų parengimą atsako veiklos iniciatorius. Scenarijai aptariami Klasteryje.
3. A lygio veikloms įgyvendinti administracijos direktoriaus įsakymu sudaroma darbo grupė ar atskiros grupės.

VIII SKYRIUS

**KOMUNIKACIJOS ORGANIZAVIMAS**

1. Komunikacijos organizavimą koordinuoja savivaldybės administracijos Viešųjų ryšių ir informatikos skyriaus vedėjas. A ir B lygio kultūrinių veiklų komunikacijos formatus siūlo veiklų iniciatoriai.
2. A lygio kultūrinei veiklai viešinti savivaldybės viešųjų ryšių specialistai, Turizmo ir verslo informacijos centro atstovai, bendradarbiaudami su kultūrinės veiklos iniciatoriais, sudaro komunikacijos planą, kuriame numatomos komunikacijos idėjos, vizualizacija, kanalai, pirmasis komunikatorius, ir ne vėliau kaip prieš 8 savaites pradeda viešinimo kampaniją, B lygio - prieš 4 savaites.
3. Kultūrinių veiklų, kurios vienu metu vyksta įvairiose rajono vietose ir jas organizuoja įvairios institucijos, apibendrintą programą komunikuoja savivaldybės administracijos viešųjų ryšių specialistai arba Turizmo ir verslo informacijos centras, įvertinant jos svarbą rajono įvaizdžiui.

IX SKYRIUS

**METINIO PLANO FINANSAVIMAS**

1. Savivaldybė Metinio plano priemones finansuoja per:

24.1. Molėtų kultūros centrą;

24.2. Molėtų rajono savivaldybės viešąją biblioteką;

24.3. Molėtų krašto muziejų;

24.4. Molėtų kūno kultūros ir sporto centrą;

24.5. Molėtų menų mokyklą;

24.6. nevyriausybinių ir bendruomeninių organizacijų finansavimo programas;

24.7. seniūnijas ir jų kultūrinės veiklos programas.

1. Savivaldybė užtikrina A ir B lygio veiklų finansavimą.
2. Metinio plano veiklų įgyvendinimui kooperuojamos jose dalyvaujančių partnerių lėšos.

X SKYRIUS

**VALDYMAS IR KONTROLĖ**

1. Klasteris nuolat vertina kiekvienos suplanuotos veiklos įgyvendinimą ir teikia, esant reikalui, institucijoms rekomendacijas.
2. Metinis planas aptariamas savivaldybės vadovybės ir Klasterio pasitarime vieną kartą per metus, paprastai metų pabaigoje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_